བཙན་བྱོལ་བོད་མིའི་བཅའ་ཁྲིམས་གཏན་འབེབས་མ་བྱུང་སྔོན་རྩིས་ཞིབ་ལས་ཁང་འདི་བཞིན་འཛིན་སྐྱོང་གི་ཚན་པ་ལྟ་བུར་གནས་ཡོད།༡༩༩༡ལོར་བཅའ་ཁྲིམས་གཏན་འབེབས་བྱུང་བ་ནས་བཟུང་འཛིན་སྐྱོང་སྤྱི་ཁྱབ་བཀའ་ཤག་གི་ཐད་ཀའི་བཀོད་ཇུས་འོག་མ་ཡིན་པར་རང་དབང་ཅན་གྱི་སྡེ་ཚན་ཞིག་ཏུ་བསྒྱུར་བ་དང་ཆབས་ཅིག་རྩིས་ཞིབ་སྤྱི་ཁྱབ་པའང་བཅའ་ཁྲིམས་དགོངས་དོན་༸གོང་ས་མཆོག་ནས་བསྐོ་གཞག་གནང་དགོས་པ་དང་།༢༠༡༡ལོར་བཅའ་ཁྲིམས་བསྐྱར་བཅོས་ཀྱིས་བོད་མི་མང་སྤྱི་འཐུས་ལྷན་ཚོགས་ནས་བསྐོ་གཞག་བྱེད་དགོས།ལས་ཁང་གི་འགན་དབང་ཡང་བཅའ་ཁྲིམས་དང་སྒྲིག་གཞི་ནང་གསལ་ཡོད་སྟབས་འདི་གའི་ལས་འགན་འཁུར་ཕྱོགས་ལ་ཁྱད་པར་ཆེན་པོ་ཆགས་ཡོད།དཔེར་ན།དེ་སྔ་འདི་ནས་སྡེ་ཚན་གང་ཞིག་ནས་རེ་འདུན་བྱུང་བའམ་བཀའ་སྤྱི་གཉིས་ནས་རྩིས་ཞིབ་དགོས་གལ་གཟིགས་ཏེ་བཀའ་མངགས་གནང་ཁག་ལ་མ་གཏོགས་རྩིས་ཞིབ་བྱ་ལམ་མེད་པ་ལྟ་བུ་ཡང་ད་ཆ་བོད་གཞུང་ལས་ཁུངས་མ་ལག་དང་ཁྱབ་ཁོངས་ཟུར་སྐྱོང་ཚན་པ་ཕལ་མོ་ཆེ་ལ་འདི་ནས་རྩིས་ཞིབ་ངེས་པར་དུ་བྱ་དགོས་ཆགས་པ་ལྟར་ཞུ་མུས་ཡིན།